text: 17 setembre 2021 — 31 maig 2022
  Un projecte comunitari amb alumnes de secundària del Raval per explorar noves maneres d'aprendre i crear. Aquest curs el programa tracta sobre internet i sobre urbanisme sostenible i salut i compta amb la implicació dels equips del CCCB i d'una xarxa d'especialistes.
  Què canvia si una escola trasllada part de la seva activitat a un centre cultural? Quines barreres es trenquen i quines relacions neixen quan pensem i aprenem des d'un altre lloc? Com es pot construir un espai que entrellaci diàriament l'educació i la cultura?
  El projecte «Escola en residència» intenta donar resposta a aquests interrogants creant un vincle permanent entre el CCCB i un institut veí del barri del Raval. Durant tot el curs i dos matins per setmana, una trentena de joves de 16 i 17 anys de l'INS Miquel Tarradell i els seus professors es traslladen al CCCB per treballar, colze a colze, amb els seus equips i amb una extensa xarxa de creadors, pensadors i activistes de la ciutat. Junts s'esforcen per crear un espai nou des del qual pensar críticament el món que els envolta i capgirar les pràctiques i els espais d'aprenentatge habituals.
  «Escola en residència» és alhora una oportunitat per assajar altres pràctiques educatives i de creació, i un projecte comunitari que obre el CCCB i el vincula amb el seu entorn. Durant aquest curs, el programa explora internet de la mà d'un grup d'experts, hackers i artistes, coordinats per l'investigador i activista Efraín Foglia i s'apropa a l'urbanisme sostenible i la salut amb científics, arquitectes i artistes visuals sota la batuta del col·lectiu Mixité.
  El projecte s'inscriu en el programa «Apadrina el teu equipament» de la Fundació Tot Raval i forma part del Pla de barris i del programa «Connexions» de la Fundació Carulla.